b'\n_START_ARTICLE_\nLuka Jelenc\n_START_SECTION_\n\xc5\xbdivljenje in delo\n_START_PARAGRAPH_\nDokon\xc4\x8dal je ni\xc5\xbejo gimnazijo v Kranju in u\xc4\x8ditelji\xc5\xa1\xc4\x8de v Ljubljani, kjer je maturiral leta 1881. Izpit za me\xc5\xa1\xc4\x8danske \xc5\xa1ole je opravil leta 1898. U\xc4\x8diteljeval je v Hoti\xc4\x8du, \xc5\xa0en\xc4\x8durju in v Ljubljani od leta 1899 na I. de\xc5\xa1ki osnovni \xc5\xa1oli. Leta 1919 je postal ravnatelj I. de\xc5\xa1ke O\xc5\xa0, upokojil se je leta 1924._NEWLINE_V \xc5\xa0en\xc4\x8durju se je po njegovem prizadevanju raz\xc5\xa1irila enorazrednica v dvorazrednico, ustanovil je tam bralno in gasilno dru\xc5\xa1tvo, v kranjskem okraju pa u\xc4\x8diteljsko dru\xc5\xa1tvo. V Ljubljani je bil dolgoletni \xc4\x8dlan izvr\xc5\xa1evalnega odbora narodno-napredne stranke, bil je predsednik Zaveze jugoslovanskih u\xc4\x8diteljskih dru\xc5\xa1tev (1895\xe2\x80\x931920), ki se je leta 1920 preimenovala v UJU-poverjeni\xc5\xa1tvo Ljubljani, v katerem je bil do 1926 \xc4\x8dlan glavnega odbora. Bil je prvi predsednik U\xc4\x8diteljske tiskarne, \xc4\x8dlan vodstva U\xc4\x8diteljske hranilnice in posojilnice, U\xc4\x8diteljske samopomo\xc4\x8di, \xc4\x8dlan in pozneje predsednik U\xc4\x8diteljskega konvikta, 6 let je bil zastopnik u\xc4\x8diteljstva v vi\xc5\xa1jem \xc5\xa1olskem svetu, soustanovitelj Zvon\xc4\x8dka in njegov upravnik, upravni svetnik Tvornice u\xc4\x8dil in \xc5\xa1olskih potreb\xc5\xa1\xc4\x8din, soustanovitelj in sotrudnik Edinstva (1926), dopisnik U\xc4\x8diteljskega tovari\xc5\xa1a, Slovenskega naroda, Rodoljuba in Jutra._NEWLINE_Odlikovan je bil z redom sv. Save IV. stopnje in Belim orlom._NEWLINE_Ve\xc4\x8d let je urejal Ro\xc4\x8dni zapisnik za u\xc4\x8ditelje, ob 25-letnici Zaveze avstrijskih jugoslovanskih u\xc4\x8diteljskih dru\xc5\xa1tev je objavil spominski spis (COBISS)'